b'\n_START_ARTICLE_\nKraljevske oru\xc5\xbeane snage Maroka\n_START_SECTION_\nPovijest\n_START_PARAGRAPH_\nVojska je u Maroku postojala jo\xc5\xa1 u razdoblju dinastije Almoravida tijekom 11. stolje\xc4\x87a. Tijekomk francuskog kolonijalnog razdoblja (1912. - 1956.), Marokanci su slu\xc5\xbeili svojem kolonijalnom gospodaru. Primjer tome bio je prvi svjetski rat dok je u drugome vi\xc5\xa1e od 300.000 marokanskih vojnika djelovalo u snagama Slobodne Francuske na podru\xc4\x8dju sjeverne Afrike, Francuske, Italije i Austrije. U ta dva svjetska sukoba, Nijemci su im nadjenuli nadimak "Lastavice smrti" zbog svoje \xc5\xbeilavosti koju su pokazali na bojnom polju. Zavr\xc5\xa1etkom tog svjetskog sukoba, marokanske snage su raspore\xc4\x91ene su francuski dalekoisto\xc4\x8dni izvi\xc4\x91a\xc4\x8dki korpus te su se ondje borili u prvom indokineskom ratu._NEWLINE_Osim u francuskim, Marokanci su slu\xc5\xbeili i u \xc5\xa1panjolskim redovima kada je zemlja bila dijelom \xc5\xa1panjolskog Maroka. Djelovali su unutar \xc5\xa1panjolske vojne jedinice Regulares te su zajedno sa \xc5\xa1panjolskom Legijom \xc4\x8dinili elitnu postrojbu na sjeveru Afrike._NEWLINE_Kraljevske oru\xc5\xbeane snage Maroka osnovane su 14. studenog 1956. nakon \xc5\xa1to je raspu\xc5\xa1ten francuski protektorat. Tada je transferirano 14.000 marokanskih vojnika iz francuske te 10.000 vojnika iz \xc5\xa1panjolske vojske u novoosnovane oru\xc5\xbeane snage. U zemlji je ostalo oko 2.000 francuskih \xc4\x8dasnika i do\xc4\x8dasnika na temelju kratkoro\xc4\x8dnih ugovora koji su s njima sklopljeni. Marokansko vojno osoblje \xc5\xa1kolovano je na francuskoj vojnoj akademiji Saint-Cyr i \xc5\xa1panjolskom Toledu dok je 1961. godine osnovana vlastita akademija Dar al Bayda.\n_START_SECTION_\nRatovi\n_START_PARAGRAPH_\nPrvi rat nakon marokanskog osamostaljenja i osnutka vlastite vojske bio je Ifni rat poznat i kao Zaboravljeni rat. U njemu je Maroko pora\xc5\xbeen od zdru\xc5\xbeenih \xc5\xa1panjolsko-francuskih snaga te je u kasnijim mirovnim pregovorima priznao \xc5\xa1panjolska prava na provinciju Ifni i \xc5\xa1panjolsku Saharu. Nakon njega, u listopadu 1963. je uslijedio kratkotrajni Pje\xc5\xa1\xc4\x8dani rat protiv susjednog Al\xc5\xbeira koji u kona\xc4\x8dnici nije doveo do nikakvih teritorijalnih promjena._NEWLINE_Maroko nije sudjelovao u \xc5\xa1estodnevnom i jomkipurskom ratu ali je kao arapska zemlja pru\xc5\xbeao vojnu i inu podr\xc5\xa1ku u borbama protiv Izraela. Tijekom prvog Shaba sukoba, Maroko je kao saveznik tada\xc5\xa1njeg Zaira uspio izvojevati pobjedu i protjerati Frontu nacionalnog oslobo\xc4\x91enja Konga (FNLC) iz istoimene provincije._NEWLINE_Tijekom Zaljevskog rata protiv Iraka, marokanska vojska je ondje poslala 13.000 svojih vojnika koji su u savezni\xc4\x8dkim snagama obavljali zadatke sigurnosti.\n_START_SECTION_\nKraljevska marokanska kopnena vojska\n_START_PARAGRAPH_\n_NEWLINE_Kraljevska marokanska kopnena vojska je grana Kraljevskih oru\xc5\xbeanih snaga Maroka te slu\xc5\xbee obavljanju zada\xc4\x87a na kopnu. Vojska raspola\xc5\xbee sa 175.000 vojnika dok u slu\xc4\x8daju rata mo\xc5\xbee osigurati dodatnih 150.000 rezervista uklju\xc4\x8duju\xc4\x87i 20.000 regularnih \xc4\x8dlanova \xc5\xbeandarmerije i 30.000 pomo\xc4\x87nih snaga._NEWLINE_Glavni tajnik UN-a Ban Ki-mun izrazio je zahvalnost Maroku na sudjelovanju u mirovnoj misiji s ciljem stabilizacije u Srednjoafri\xc4\x8dkoj Republici.\n_START_SECTION_\nKraljevske marokanske zra\xc4\x8dne snage\n_START_PARAGRAPH_\n_NEWLINE_Zra\xc4\x8dne snage predstavljaju ratno zrakoplovstvo Kraljevine Maroko te raspola\xc5\xbee kadrom od 13.000 ljudi te gotovo 400 letjelica. Tijekom 21. stolje\xc4\x87a zapo\xc4\x8deo je program progresivne modernizacije zastarjele zra\xc4\x8dne flote te njezinih tehni\xc4\x8dkih i operativnih kapaciteta._NEWLINE_Krajem 2014. godine Maroko je poslao svoje lovce F-16 u savezni\xc4\x8dke borbene misije protiv ISIS-ovih snaga u Siriji i Iraku.\n_START_SECTION_\nKraljevska marokanska ratna mornarica\n_START_PARAGRAPH_\n_NEWLINE_Kraljevska marokanska ratna mornarica je grana Kraljevskih oru\xc5\xbeanih snaga Maroka koja je odgovorna za obavljanje pomorskih operacija. Mornarica je zadu\xc5\xbeena za za\xc5\xa1titu marokanskog teritorija i suvereniteta te kontrolu 81.000 \xc4\x8detvornih nauti\xc4\x8dkih milja isklju\xc4\x8divog gospodarskog pojasa i strate\xc5\xa1kog polo\xc5\xbeaja kod gibraltarskog tjesnaca.\n_START_SECTION_\nKraljevska marokanska garda\n_START_PARAGRAPH_\n_NEWLINE_Ova formacija kao primarnu funkciju ima osiguravanje sigurnosti i za\xc5\xa1tite marokanskog kralja i kraljevske obitelji. Garda je osnovana jo\xc5\xa1 u 11. stolje\xc4\x87u odnosno 1088. godine te je bila poznata pod nazivom "Crna garda". Razlog tome bilo je podrijetlo vojnika koji su se tradicionalno regrutirali na jugu zemlje te su slovili za najja\xc4\x8de i najhrabrije.\n_START_SECTION_\nKraljevska marokanska \xc5\xbeandarmerija\n_START_PARAGRAPH_\n_NEWLINE_Kraljevska marokanska \xc5\xbeandarmerija predstavlja snagu koja je osmi\xc5\xa1ljena kako bi osiguravala javnu sigurnost i red te provedbu zakona. Prema zakonu, marokanska \xc5\xbeandarmerija je dio nacionalnih oru\xc5\xbeanih snaga te se u svojoj strukturi te administrativnom i zapovjednom obliku smatraju vojskom.\n_START_SECTION_\nPomo\xc4\x87ne snage\n_START_PARAGRAPH_\nPomo\xc4\x87ne snage predstavljaju paravojne snage koje su pravno gledaju\xc4\x87i dio Kraljevskih oru\xc5\xbeanih snaga Maroka ali su pod zapovjedni\xc5\xa1tvom marokanskog Ministarstva unutarnjih poslova. Slu\xc5\xbee kao potpora vojsci, policiji i \xc5\xbeandarmeriji u zada\xc4\x87ama podr\xc5\xa1ke, odr\xc5\xbeavanja javne sigurnosti te sudjelovanja u operativnim misijama teritorijalne obrane.'